Diari Oficial de la Generalitat Valenciana


Sumari del DOGV 2938, del 25-02-1997 (1997/853199)

RESOLUCIÓ de 3 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'administració de l'Estat (Ministeri d'Agricultura, Pesca i Alimentació) i la Generalitat Valenciana (Conselleria d'Agricultura i Medi Ambient) per a la realització d'assajos de valor agronòmic.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2938

Data del DOGV
:   25-02-1997

Secció del DOGV
:   ALTRES DISPOSICIONS

Número del document
:   1997/853199


Data del document
:   03-02-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 3 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'administració de l'Estat (Ministeri d'Agricultura, Pesca i Alimentació) i la Generalitat Valenciana (Conselleria d'Agricultura i Medi Ambient) per a la realització d'assajos de valor agronòmic.  
Subscrit, després de la tramitació prèvia reglamentària, entre l'administració de l'Estat (Ministeri d'Agricultura, Pesca i Alimentació) i la Generalitat Valenciana (Conselleria d'Agricultura i Medi Ambient), el dia 28 de novembre de 1996, un Conveni de col·laboració per a la realització d'assajos de valor agronòmic, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0004/97, i que figura com a annex d'aquesta resolució.  
València, 3 de febrer de 1997.- La directora general del Secretariat del Govern.  
Conveni de col·laboració entre l'administració general de l'Estat (Ministeri d'Agricultura, Pesca i Alimentació) i la Generalitat Valenciana (Conselleria d'Agricultura i Medi Ambient) per a la realització d'assajos de valor agronòmic.  
Madrid, 28 de novembre de 1996  
Reunits:  
D'una banda, la Sra. Loyola de Palacio del Valle-Lersundi, ministra d'Agricultura, Pesca i Alimentació, d'acord amb el que es disposa en el Reial Decret 762/1996, de 5 de maig, en nom i representació del Govern de la Nació, conformement amb l'Acord del Consell de Ministres de 21 de juliol de 1995.  
I de l'altra, la Sra. Maria Angels Ramón-Llin i Martínez, consellera d'Agricultura i Medi Ambient de la Generalitat Valenciana, d'acord amb el que es disposa en el Decret 14/1995, de 6 de juliol, i expressament facultada per a aquest acte per l'Acord del Govern Valencià, de 26 de novembre de 1996.  
Ambdues parts es reconeixen recíprocament capacitat legal per a obligar-se i atorgar aquest conveni, a l'efecte del qual  
Exposen:  
Que la Comunitat Valenciana té competència exclusiva en matèria d'agricultura dins del seu àmbit territorial, d'acord amb el que s'estableix en l'article 34, apartat 4, de l'Estatut d'Autonomia, i que l'administració General de l'Estat ha de fixar mecanismes de col·laboració per complir amb el que s'estableix en el Reial Decret 1.329/1985, de 17 de juliol, sobre traspàs de funcions de l'administració de l'Estat a la Comunitat Valenciana en matèria de llavors i plantes de viver, especialment pel que fa a la realització d'assajos de valor agronòmic.  
Que, d'acord amb l'esmentat reial decret, i dins de les funcions per a les quals s'estableix que han de confluir l'administració de l'Estat i la Comunitat Autònoma (apartat D3 de l'annex 1), figura la realització dels assajos de valor agronòmic, preceptius per a la inscripció de varietats en el Registre de Varietats Comercials de Plantes.  
Una vegada determinat el Pla Nacional d'Assajos, aquells que s'ubiquen dins del territori d'aquesta comunitat es realitzaran per personal tècnic d'aquesta. Les despeses que origina la realització d'aquests conreus se sufraguen a càrrec dels crèdits que, per a l'execució del Pla Nacional d'Assajos, són assignats als pressupostos de la Direcció General de Produccions i Mercats Agrícoles, dins dels del Ministeri d'Agricultura, Pesca i Alimentació.  
En virtut d'això, ambdues parts acorden la subscripció d'aquest conveni, d'acord i amb subjecció a les següents  
Clàusules:  
Primera. Objecte  
L'objecte d'aquest conveni de col·laboració entre les parts esmentades la realització d'assajos de valor agronòmic corresponents a l'àmbit territorial de la Comunitat Valenciana.  
Segona. Operacions que realitzarà la Conselleria d'Agricultura i Medi Ambient de la Generalitat Valenciana  
a) Executarà els treballs d'implantació i realització dels assajos.  
b) Enviarà els resultats corresponents a la Subdirecció General de Llavors i Plantes de Viver de la Direcció General de Produccions i Mercats Agrícoles del Ministeri d'Agricultura, Pesca i Alimentació seguint els protocols de cadascuna de les espècies.  
c) Avaluarà els treballs realitzats, participarà en la discussió dels resultats en els grups de treball preparatoris de les comissions nacionals d'estimació.  
Tercera. Operacions que realitzarà el Ministeri d'Agricultura, Pesca i Alimentació (Direcció General de Produccions i Mercats Agrícoles)  
Elaborarà les relacions de varietats que cal assajar de cada espècie, d'acord amb les sol·licituds d'inscripció rebudes, prepararà el disseny estadístic de cada assaig i els quaderns de camp i subministrarà les llavors objecte dels treballs, com també els protocols degudament actualitzats; tot això d'acord amb els serveis de llavors de la comunitat autònoma.  
Quarta. Durada del conveni  
La durada d'aquest conveni serà la del període comprés entre la data de subscripció i el 30 de desembre de 1996.  
Cinquena. Pla de treball  
El pla de treball dels assajos serà el que s'inclou en l'annex 1.  
Sisena. Seguiment  
Durant el desenvolupament dels conreus, els membres de les comissions nacionals d'estimació i els tècnics de la Subdirecció General de Llavors i Plantes de Viver responsables de les diferents espècies en realitzaran un seguiment.   
Al final de la campanya, ambdues parts revisaran i certificaran l'execució del pla de treball previst.  
Setena. Valoració d'assajos  
La valoració d'aquests assajos, segons el desglossament que s'especifica en l'annex 1, puja a la quantitat màxima de dues-centes deu mil pessetes (210.000 PTA), les quals satisfarà el Ministeri d'Agricultura, Pesca i Alimentació a través de la Direcció General de Produccions i Mercats Agrícoles, a càrrec de la partida pressupostària 75.42.782T.964, per mitjà d'una transferència bancària al compte corrent d'aquesta comunitat a nom de la Generalitat Valenciana, Conselleria d'Economia i Hisenda, c/c núm. 351-8 del Banc d'Espanya, sucursal de València 0066, després de les certificacions i conformitat expressa dels treballs realitzats, d'acord amb els protocols en vigor.  
Vuitena. Resolució  
Serà causa de resolució del conveni l'incompliment de les obligacions per alguna de las parts. En aquest cas, serà requisit inexcusable la denúncia de l'incompliment dins del termini de 15 dies.  
Novena. Jurisdicció  
Les qüestions litigioses que puguen sorgir en la interpretació i el compliment d'aquest conveni seran de coneixement i competència de l'ordre jurisdiccional contenciós administratiu, d'acord amb la Llei de 27 de desembre de 1956, reguladora d'aquesta jurisdicció, en la redacció vigent.  
I, en prova de conformitat i perquè conste allò convingut, les dues parts que hi intervenen signen aquest conveni, per triplicat, al lloc i en la data que s'indica més amunt.  
Pel Govern de la Nació  
LOYOLA DE PALACIO DEL VALLE-LERSUNDI  
Ministra d'Agricultura, Pesca i Alimentació  
Per la Comunitat Valenciana  
Mª ANGELS RAMÓN-LLIN MARTÍNEZ  
Consellera d'Agricultura i Medi Ambient  
Annex  
Assajos de valor agronòmic. Campanya 1996. València  
Espècie: Arròs  
Localitat: València  
Província: València  
Núm. de var. 96: 18  
PTA 96: 210.000